khistorydata/jeongjo-sjw-relations huggingface dataset:
정조 5년
又以禁衛營言啓曰。去夜二更量。武藝別監昔敬源。本營巡邏被捉。何以爲之之意。敢啓。傳曰。知道。近來夜禁蕩然。掖隷無難犯之時。卿營能爲捕捉。卿則內下弓子一張賜給。該巡牌將。自本營施賞。春間夜禁被捉掖隷。今至幾朔。尙今拘囚。訓局此輩。若有嚴畏之心。焉敢乃爾。移送訓局。令訓將次對後。開坐北營。嚴問捧供草記。該番行首掌務武藝。則待用棍重治次。自該廳爲先付過。
정조 5년
又以訓鍊都監言啓曰。犯夜罪人昔敬源處。犯夜委折。多般詰問。則所供內。其妻昨日夕食後。猝然關格。症甚危惡。問藥次往于醫家。而相距稍遠。往來之際。自致犯夜云矣。前後嚴飭之下。肆然犯禁者。事極痛駭。而旣有捧供草記之命。爲先取招以入之意。敢啓。傳曰。特敎嚴問之下。飾詐納招。萬萬痛駭。更爲嚴問。捧直招以聞。若復抵賴。四明習陣日。當用軍律。以此爲問目嚴問。
정조 5년
又以䚯鍊都監言啓曰。敬奉批旨。發問目更爲嚴問取招。則所供內。矣身別監未抄入之前。果得一女人。各置率畜。而別監蒙恩後。因父誡棄絶矣。近聞止接於京兆直房廊底云。矣身問藥回路。果爲歷見。而矣父在家救病。故不敢遲留。回家之際。自致犯夜。而初招則矣身年幼畏怯。不得直告。尤爲死罪。納招矣。初招之飾詐納供。臣亦有未盡究問之失。惶恐待罪之意。敢啓。傳曰。知道。卿之當初不能嚴覈之失。在所難免。推考。昔敬源則飭禁至嚴之下。肆然冒犯。特教推問之下。又敢欺隱。前罪後犯。俱係紀律。姑以藏刑之故。不得嚴治。爲先充軍。可也。
정조 5년
又以訓鍊都監言啓曰。依傳敎。罪人昔敬源充軍次。出付兵曹之意。敢啓。傳曰。知道。
정조 5년
又以禁衛營言啓曰。依傳敎。本營巡邏被捉武藝別監昔敬源。移送訓局。巡邏牌將別騎衛朴聖莢。木綿二匹施賞之意。敢啓。傳曰。知道。
정조 5년
又以忠勳府言啓曰。本府書寫忠義衛南獻明有頉代。嫡長忠義衛李應燁差下。依例假郞廳稱號。何如。傳曰。允。
정조 5년
又以義禁府言啓曰。逆𨩌之子衡之。卽後樂之娚姪。同居切隣。朝夕相從。衡之弟甲乭。又配旌義。故互相往來。無所願忌云。兄弟叔侄同配一島。殊非嚴防限絶通交之意。分付該府。使之分配他島事。擧條啓下矣。全羅道濟州牧爲奴罪人衡之。康津縣薪智島爲奴。旌義縣爲奴罪人甲乭。興陽縣呂島爲奴。而令刑曹依例押送于各其配所。何如。傳曰。允。
정조 5년
又以義禁府言啓曰。義盈庫奉事李趾馨。拿囚之意。敢啓。傳曰。知道。
정조 5년
又以義禁府言啓曰。因均役廳堂上鄭民始所啓。京畿水原等十邑軍作米盜減時會案磨勘守令。竝令本道指名現告。拿問定罪事。擧條。前已啓下。而卽接京畿監司李亨逵啓本。則當等會案磨勘守令。南陽前府使李邦一。竹山前府使李殷福權伋。豐德前府使李彦熙。高陽前郡守洪應辰。安城前郡守韓後裕。陽城前縣監李禹圭。指名現告矣。李邦一李殷福權伋李彦熙洪應辰韓後裕李禹圭等。今方待命。竝卽拿囚之意。敢啓。傳曰。捧供以聞。
정조 5년
又以義禁府言啓曰。因均役廳堂上鄭民始所啓。京畿水原等十邑軍作米盜減時。會案磨勘守令。竝令本道指名現告。拿問定罪事擧條。前已啓下。而卽接京畿監司李亨逵啓本。則當等會案磨勘守令。水原前府使金尙默。安山前郡守沈澥。金浦前郡守崔道興。積城前縣監李彦秀。指名現告矣。金尙默沈澥崔道興李彦秀等身故云。竝勿論。何如。傳曰。允。
정조 5년
又以義禁府言啓曰。削黜罪人宋德相遠地安置事。承傳啓下矣。罪人宋德相。咸鏡道三水府安置。而以承傳內辭意。具罪目依例發遣府都事。押送配所。何如。傳曰。允。
정조 5년
又以刑曹言啓曰。司憲府當該書吏所由及都吏書吏卽刻捉囚。明日擧動後捧供以入事。命下矣。依傳敎。司憲府當該書吏金啓澤黃大成李載輝。所由金水得徐茂松李大運。都吏書吏黃景沃等。爲先具枷杻嚴囚。而其中所由李大運徐茂松等。家在城外云。待城門開捉來。一體具枷杻嚴囚之意。敢啓。傳曰。知道。
정조 5년
校理金載瓚疏曰。伏以治逆之法。莫嚴於春秋。而春秋治逆。先治其本。蓋其根柢未袪。則榦葉益長。窩窟未破。則徒黨寔繁。終必至於王綱墜而義理晦。相率入於夷狄禽獸之域矣。歷觀前古治逆。而不治其本。何嘗有如今日之甚者哉。噫嘻。今日之亂本逆魁。卽德相是已。千罪竝集。萬惡俱發。四字凶言出。而千古之斷案已成矣。罪如德相。惡如德相。而治逆之典。初不及身。畿甸之內。尙且偃息之。天下寧有是耶。人心由是而日益陷溺。亂逆由是而無所懲懼。聲氣相通。頭面互換。至於今日湖獄諸賊事而極矣。一國之所共討。而謂之以丈席。天下之所必誅。而稱之以伸辨。煽起一鄕。傳通諸路。必欲頭戴凶逆。角勝朝家者。實是有國以來所未有之大變怪也。若使德相。早伏王章。明示八方。則豈使此等變怪。又出於今日哉。臣朝登前席。期於積誠回天。而衷悃未暴。遽承以閣事先退之命。餘懷耿結。微忱自激。而所恃者。三司諸臣。迭聲同辭。得請乃已。而伏見傳敎下者。湖逆拿鞫之請。只遣衣。德相島配之啓。亦靳兪音。噫。聖意所在。臣固仰揣。而道臣之査狀。雖欠詳悉。諸囚之逆節。已極彰露。揆以國體。固當拿致王府。具法按治。而先遣繡衣之擧。豈不失之太寬耶。至若德相。尤不可一刻容貸。不加顯戮。而大臣島配之請。亦出於目下不得已之意焉。雖使今日島配。苟得明日設鞠。則情節之未卽究覈。雖使一日爲悶。典刑之夬施當律。亦將因此按行。比諸家居視息。猶可少洩輿憤。而登筵三司。不能血爭。請得施當法。竝與島配之典。而亦不得準請而退。只是備員而入。隨衆而出。是豈臣所期待於執法之列者哉。臣竊不勝慨然也。臣謂引避外。入侍三司諸臣。竝施譴削之典。斷不可已也。臣無任屛營祈懇之至。答曰。省疏具悉。宋德相事。旣有量處之敎矣。登筵兩司譴削事。不已過乎。
정조 5년
大司諫金履素。司諫李惠祚。正言宋民載等箚曰。伏以德相之四字凶言。實是覆載之所不容者也。凡厥臣庶。孰不痛惋駭憤。猶恨典刑之未卽夬正。而今此湖西一種。不逞之徒。乃敢爲營護之計。逆如德相。凶如德相。而或稱以丈席。或書以別號。至發四道通文。肆然爲伸辨之擧。其心所在。誠萬萬叵測窮凶。設鞫嚴覈。不可不亟令王府。不日擧行。而今於兩司之啓。不賜允可。乃以量處爲敎。繼又有審覈使差送之命。臣等非不知我聖上審克之盛德。而論其情節。則一道亂民。眼無王綱。爲德相右袒之事也。顧何待商量而審覈之乎。臣等謂亟允臺啓。快施當律。斷不可已也。噫。彼凶孽之若是跳踉。究其本則德相。尙此假息於牖下。凶熖不息。逆腸相連。煽動此輩之致也。臣等以爲。先治根本之德相。夬正王法。然後餘孽之次第鋤治。其在國體。誠爲得宜矣。臣等未及隨諸臣後。齊聲致討。而區區駭憤之忱。不能自已。短箚陳列。伏願聖明裁察焉。取進止。答曰。省箚具悉。纔諭登筵兩司之批矣。
정조 5년
辛丑九月十四日午時。上御誠正閣。奉審承旨入侍時。左承旨徐有防。記事官趙興鎭金鳳顯。別兼春秋林錫喆。以次進伏訖。上曰。奉審無頉乎。有防曰。臣敬奉聖敎。馳往宗廟景慕宮奉審。則無頉。祭物祭器看審。則皆精潔。諸執事進排官摘奸。則皆無頉矣。上曰。明日毓祥宮展拜時。承旨別兼中。原任閣臣。以閣臣班入參事。分付。有防曰。俄聞禮判言。則明日先朝御眞奉來日子。不無拘礙云矣。上曰。然則改擇日奉來。似好矣。命書傳敎曰。今聞禮判言。日子有拘礙云。奉來吉日。更爲推擇以入。命退。承史以次退出。
정조 5년
辛丑九月十四日未時。上御誠正閣。右承旨入侍時。右承旨金尙集。假注書趙衍德。記事官金鳳顯。別兼春秋林錫喆。以次進伏訖。上曰。今日坐直。誰也。尙集曰。臣與右副承旨伴直矣。上曰。德相名是山林。且先正親孫。則固當主張義理。鎭安世道。而不此之爲。乃反有此等事變。山林之貽羞。先正之忝辱。實無可言矣。且自上待遇。旣出尋常。則在渠固當竭誠圖報。而有此干犯。實莫曉其然也。尙集曰。果然矣。日昨賓對。屢降詢問。實出聖意所在。而雖是先正之孫。旣有如此罪犯。則殿下安得以顧惜乎。亟降處分。宜矣。命書傳敎曰。宋德相之罪。論以國法王章。豈容一刻假息牖下。而薄施削黜之讉。不擧竄鞫之律。非謂無其罪也。非謂惜其人也。一則念舊。二則原情。迄今幾朔。固靳三司之請。良非獲已。至於今番湖西事出。而予之向所持疑者。適資釀成之階。到此不宜靳可。又若原情二字。大抵出於曲庇之意。假使德相。不知指意之何居。而傳謄書納嶺海之典。特其末勘之末勘。削黜罪人宋德相。遠地安置。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨金尙集坐。左副承旨趙時偉坐。右副承旨金宇鎭坐直。同副承旨徐鼎修坐直。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
大駕詣毓祥宮。入齋室後。奎章閣政院玉堂藥房口傳問安。答曰。知道。
정조 5년
徐有防啓曰。新除授弘文館校理李鼎揆。時在慶尙道慶州地。經筵入番事緊。斯速乘馹上來事。下諭。何如。傳曰。允。
정조 5년
又啓曰。司諫李思祚。正言宋民載。牌不進罷職傳旨。今方捧入。而莫重動駕。侍臣無進參之員。在前如此之時。有承文判校宗簿正押班之例。而宗簿正李運彬。奉命在外。不可無變通之道。今姑減下。其代令該曹口傳差出。使之卽爲進參。何如。傳曰。允。
정조 5년
吏曹口傳政事。朴聖泰爲宗簿正。
정조 5년
吏批。禁府都事金百彬。訓鍊主簿洪檊相換。
정조 5년
以臺諫處置牌招啓辭。傳于徐有防曰。被論諸臺。勿爲牌招。只行公臺諫。牌招。
정조 5년
以刑曹啓目。傳于徐有防曰。特敎嚴問之下。此供辭乎。酬酢乎。關係紀綱。卿等之循例捧入。大是不察。卿等從重推考。此文書。勿施。
정조 5년
金宇鎭。以義禁府言啓曰。今日擧動時。各差備都事。當爲備員。出使都事金百彬。令該曹口傳相換。以爲分排之地。何如。傳曰。允。
정조 5년
以兵曹。捕盜廳軍官李得重踰城出去。移法司考律定罪。該廳大將從重推考事。草記。傳于金宇鎭曰。此輩此習。莫曰匪今斯今。旣已現捉之後。三尺至嚴。一律難貰。出付法司。如法勘斷。卿之草記措語。何其疎漏之甚。考律定罪。用之等閑罪犯。可也。近來捕將。皆不束下。而至於此事。所係。何如。則問備之請。無已太寬。且凡宮都城所管。皆是本兵之責。則卿若早能頻送擲奸。每夜不懈。彼守門將卒。雖甚庸懶。亦豈無動念之事乎。論厥不職之失。咎悉在卿。卿之勒勵。無或漸不若初拜時故然乎。官怠於宦成。決非好消息。卿其隨事惕念。無致從後重究之弊。此草記乎。甘結乎。原草記爻周以下。出給兵判處。
정조 5년
徐鼎修。以二所巡廳言啓曰。臣等發巡申飭各城門各街路間。或別遣軍卒廉察矣。去夜四更初。本廳軍者斤福伊急來告曰。二更末到昭義門。則有不知何許人。踰城出去。故急與守門軍。追蹤於女堞上。則厥人已從昭義門南邊女堞越去。不得捕捉云。故監軍臣。卽爲馳往昭義門。嚴問於入直部將。則部將柳有澤崔昌郁所告內。二更量。捕盜軍官李得重。着軍服持稜杖。突入守門廳房中。問其來處。則得重答以自捕將家來云。而察其行色。甚爲殊常。故使守門軍一名。眼同巡廳所遣軍審察之際。倏然越城逃去云云。故監軍臣更爲詳問。則有澤等曰。知其姓名。識其面目。而只緣內外有限。不得捕捉云。事係變怪。萬萬驚駭。越城罪人李重得。令捕廳卽爲跟捕。何如。傳曰。允。法典內。踰越宮都城者。執捉者論賞。爾等問夜之際。有此執捉勤幹。極爲可尙。巡將特賜弓子一張。明朝廳坐時親授。監軍擧措。尤爲得體。此等之人。宜有激勸之政。陞敍。爾等知悉。以此令政院捧傳旨。
정조 5년
辛丑九月十五日辰時。毓祥宮擧動入侍時。行都承旨嚴璹。左承旨徐有防。右承旨金尙集。左副承旨趙時偉。右副承旨金宇鎭。同副承旨徐鼎修。記事官趙興鎭。假注書趙衍德。記事官金鳳顯。別兼春秋徐龍輔。以次侍立。上具翼善冠䘱龍袍。出萬安門。左通禮跪啓請乘輿。上乘輿。上曰。侍臣班。誰爲進參乎。有防曰。見今時任三司。無進參之人。而古例如此之時。有承文判校宗簿正押班之事。所當依此例擧行。而宗簿正李運彬。今方奉命在外。故俄以變通之意。纔入啓辭。而直閣。聞已肅拜云。似已參班矣。上曰。肅單不下。何爲而已肅拜云乎。宇鎭曰。非但直閣肅拜。今日拜辭單子。盡下矣。上曰。此必中官之誤傳。仍命書榻敎曰。當該中官。拿處。有防曰。館官不備。則經筵例入頉稟。而臣未及照察。循例入稟。臣固惶悚。而備員間自明日頉稟之意。敢達矣。上曰。唯。上至仁政門。命有防曰。宗簿正減下啓辭。以允字書下。其代口傳差出事。分付。左通禮跪啓降輿乘輦。上降輿乘輦。上曰。一直提學及直閣詣毓祥宮行禮後。卽爲還進本閣事。分付。上出敦化門外。上曰。駕前侍衛。騶率甚多。咫尺紛遝。事體極爲駭然。且衛內不得多率騶從。旣是古例。則兵曹之初不禁飭。何也。此後依古例。衛內侍衛班。只率一隷之意。分付兵曹。使之依定式擧行。可也。大駕詣毓祥宮大門外。左通禮跪啓請降輦乘輿。上降輦乘輿。上命有防進前曰。當先詣毓祥宮展拜後。仍詣御眞奉安所。該房以此知悉。展拜時。百官班列。催促整齊。可也。又敎曰。新除宗簿正。卽令肅拜。仍爲押班事。分付。時偉曰。衛內班次。何等至嚴。而副摠管洪檢。混入班內。不可無警。推考。何如。上曰。依爲之。出擧條時偉曰。侍臣祗迎。事體自別。而兼奎章閣直閣金載瓚。祗迎時不爲鋪席。事甚未安。推考。何如。上曰。依爲之。出擧條上降輿入齋室。敎曰。還宮門路。當以永肅門爲之。而下輦臺。以摛文院門外設行。可也。少頃。上出齋室。詣廟內版位。上行再拜禮。大臣以下亦行再拜禮。上陞自東階奉審訖。還出廟門外。仍詣御眞奉安所。敎曰。大臣閣臣及宗親文武二品以上。入內庭行禮。其外百官。外庭行禮事。分付。上仍詣版位。西向立。行四拜禮。大臣以下亦行四拜禮。上陞自東階。敎曰。大臣隨入奉審。閣臣亦爲近前仰瞻。可也。上曰。此本乃癸巳年摹寫之本也。瞻望晬容。怳若侍立。予心不勝抑塞矣。仍玉淚汍瀾。鳴咽下敎曰。諸大臣進前仰瞻。可也。諸大臣曰。仰瞻七分之摹。臣等莫逮之慟。何可勝達。而況瞻天顔慼然。玉涕漣如。下情益難爲懷矣。入侍諸臣。皆感激出涕。不敢仰視。上曰。二品以上。一體陞階瞻望。可也。上曰。今欲移摹之意。蓋癸巳年本。誠爲得眞故也。領府事金尙喆等曰。聖敎誠然矣。上命戶曹判書鄭民始曰。當以彩轝奉來。果有新造乎。民始曰。姑未新造矣。上曰。然則舊件中擇其精者。修改以用。可也。而彩轝軍。不可用衛軍。以扈輦隊擧行。好矣。旣欲奉來於駕前。則侍衛等節。不必更爲磨鍊乎。領議政徐命善曰。似然矣。仍命有防等。展開甲子丁丑兩本奉審還安訖。上曰。後四拜。磨鍊於儀註乎。宇鎭曰。不爲磨鍊云矣。上曰。然則大臣以下先爲退出。上還詣齋室。少頃。上出齋室。左通禮跪啓乘輿。上乘輿。有防曰。還宮門路。旣以永肅門下敎。則侍衛諸臣。亦當隨入乎。上曰。侍衛。永肅門外。落後。可也。兵曹判書李性源曰。昨日賓對。以今月鍊戎事。有特敎矣。來月雖値冬節。未爲極寒。此月內操鍊。姑令置之。以侍開月。似好矣。上曰。不必然矣。兵曹則以再明日。御營廳則以十八日。他軍門亦以元定日擧行。可也。上出宮大門外。左通禮跪啓降輿乘輦。上降輿乘輦。大駕至鄕校洞前路。上命宣傳官曰。屛門之把守。欲禁雜人之出入。撃錚之亂雜。而今日屛門二帀排立。已是無前例之事。又況以瓦礫逐打觀光之人。非但有傷人之慮。愚迷百姓輩。不知把守軍校之創此無前之擧。或誤認以因上敎如此云。則豈不怪駭之甚乎。此是何營字內。而亦是該大將所指揮之事乎。其委折。問于該營。敎鍊官知入。屛門牌將。卽爲出付訓將。使之嚴問以入。大駕詣笆子橋。命時偉曰。宗廟前路把守軍外。許多軍兵。成行排立。有若結陣者然。此何事也。該營大將。若使之排立。則便是私發軍兵。豈不萬萬怪駭乎。如因該營之指揮。有此駭擧。則大將事誠萬萬非矣。仍命宣傳官持標信。往于排立軍兵處。其來集委折。詳細知來。軍卒數爻。亦爲問奏。又命兵判入侍。性源進前。上曰。卿見彼屛門外排立乎。性源曰。臣亦見之。而事極怪訝矣。上曰。屛門把守之外。又排一帀軍兵。不但所見之駭然。私發軍兵。自有其律。則雖欲固守屛門。使之排立。固當經稟後擧行。尤何可如是違例乎。其委折。卿其査問以奏。可也。宣傳官回奏曰。臣往問于軍兵處。則渠輩以出番鄕軍。欲爲觀光而來。初非大將之分付云。而問其該營。則皆是禁營軍云矣。大駕詣紅馬木外。出標信。敎曰。大駕入敦化門後。各營軍兵。卽爲解嚴事。分付。大駕詣摛文院門外降輦所。通禮跪請降輦乘輿。上降輦乘輿。性源進前奏曰。臣敬承下敎。査問屛門外軍兵排立之委折。則以爲。渠輩俱以出番鄕軍。欲爲觀光。次次會集。以至成列之境。而初非該大將分付云矣。時偉曰。屛門把守。自有其例。而今番禁御兩營。輕作內外屛門。有駭瞻聆。事關後弊。禁衛大將李敬懋。拘於格例。雖不得請推。而御營大將李昌運。推考警責。何如。上曰。依爲之。禁將一體推考。可也。出擧條性源曰。御路東邊把守外。鄕軍之列坐成行。稱以觀光者。極涉駭然。該軍門大將。從重推考。何如。上曰。依爲之。出擧條命書榻敎曰。進御加減六君子湯。人蔘代入沙蔘。自今日一貼式煎入。上詣曜金門內。下敎曰。見今日氣漸寒。而宮墻頹圮處。軍兵之左右把守。亦可軫念。自今以後。輪回入直事。分付。且防弊笆子。經霖後。盡爲朽傷不堅。還宮後軍士房與兵判親審更遮。以爲完固之地。可也。時偉曰。宮墻巡審。當與兵曹判書。明日亦爲擧行乎。上曰。承旨與兵判。同爲巡審。可也。上詣永肅門外。以開門標信未下。局別將。令入番局出身。排立門前。使侍衛寶馬不許入之。以至輦路之前塞。上曰。侍衛寶馬。皆令左右退出。輦路甚狹。他無容旋之道。遽致紛沓之境。上曰。下敎之下。如是遲滯。事極駭然。命書駕前下敎曰。尙瑞院官員寶差備中官。拿處。上曰。局出身輩。能知無標信。則不得開門之規。排立信地。能守軍法。誠甚可嘉。今日入直局出身。令該營一倂論賞事。分付。上入永肅門。侍衛諸臣遂退出。
정조 5년
行都承旨嚴璹藥院直。左承旨徐有防坐。右承旨金尙集坐直。左副承旨趙時偉坐直。右副承旨金宇鎭坐。同副承旨徐鼎修坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
金尙集啓曰。明日常參經筵。取稟。傳曰。停。
정조 5년
大殿王大妃殿惠慶宮中宮殿。政院藥房口傳問安。答曰。知道。
정조 5년
金尙集啓曰。玉堂上下番俱空。已至多日。事甚未安。校理李宗燮。副校理權以綱。修撰李敎一洪秉聖。副修撰徐有成金翊休。旣有只推之命。竝卽牌招。以爲推移入直之地。何如。傳曰。允。
정조 5년
徐有防。以奎章閣言啓曰。御眞圖寫時畫師員役工匠等。別單書入之意。敢啓。傳曰。知道。監董閣臣原任直提學鄭民始。熟馬一匹。面給。原任直提學徐浩修。直提學沈念祖鄭志儉。各內下豹皮一令。賜給。直閣金載瓚。內下小鹿皮一令。賜給。執事閣臣原任直提學鄭民始徐浩修。直提學沈念祖鄭志儉。原任直閣金宇鎭徐鼎修。原任待敎徐龍輔鄭東浚。內下弓子一張。賜給。御眞標題書寫官議政府右參贊尹東暹。熟馬一匹。賜給。御容圖寫時入參戶曹參判姜世晃。尙衣主簿曺允亨。半熟馬一匹。賜給。初本助擧禮房承旨徐有防。內下箭竹十箇。賜給。監造官戶曹佐郞趙翼鉉。陞敍。差備官司僕寺正林錫喆等八人。司券全大重趙壽嶪。領籤張世經李興潤。撿書官李德懋朴齊家柳得恭徐理修。各加一資。資窮者代加。別看役僉使丁遇泰。邊將遞來後。內外職中相當窠。除授。主管畫師前司果韓宗裕。善地邊將。除授。同參畫師前監牧官金弘道。隨從畫師折衝金厚臣。前萬戶申漢枰。敎授許礛。司果金應煥。不特今番皆是效勞之人。兩銓散職中。勿論某歧雜岐。相當窠次第收用。其中畫師前敎授張始興。二十餘年國役。特以無勢之致。沈屈至今。邊將除授。守直監書兪得祐。本閣首吏鄭德恒。竝司鑰除授。其餘閣屬員役工匠等。依付籤頒賞。今番圖眞。不設都監。意在不欲張大。況今先朝御容移摹在卽。凡所賞典。尤宜差等。以此意知悉。
정조 5년
金宇鎭啓曰。持平洪文泳。獻納李謙彬。正言李時秀。引避退待。已至多日。尙未處置。事甚未安。被論外。行大司諫金履素。卽爲牌招。以爲處置之地。何如。傳曰。允。
정조 5년
以尙瑞直長朴天俊。副直長李復燮。寶差備中官文鳳億拿處傳旨。傳于趙時偉曰。分揀。
정조 5년
以中官梁大宜拿處傳旨。傳于趙時偉曰。分揀。
정조 5년
備忘記。德興大院君墓所石物莎草修改。今聞將自內司擧行云。墓所事體。無異陵園。修改等節。豈容如是苟簡。此後此等修改時。主家依前報內司。自內司枚報禮曹。又自禮曹具由入啓。仍又知委本道。本道別定差使員。修改擧行形止。必卽狀聞事。定式施行。自今番依此擧行。修改時。當遣官行祀。祭文措辭撰進。
정조 5년
有政。吏批。判書李衍祥進。參判李敬養進。參議沈念祖內閣進。在承旨徐有防進。以任濟遠爲掌令。鄭在信爲兵曹正郞。李有白爲持平。權噵爲知敦寧。金東稷爲軍資正。李宗燮爲西學敎授。
정조 5년
兵批。判書李性源備局堂上入侍進。參判鄭昌聖病。參議申應顯替直。參知兪恒柱進。右承旨金尙集進。以奇彦鼎金光岳權爲副護軍。蔡弘履金文淳李義行金東淵鄭在信徐郁修爲副司直。李頤祥崔烜吳泰賢爲副司果。
정조 5년
以校理李宗燮。副校理權以綱。修撰李敬一洪秉聖。副修撰徐有成金翊休牌不進罷職傳旨。傳于趙時偉曰。只推。
정조 5년
趙時偉。以吏曹言啓曰。今此宣武祠祭獻官。行副護軍李漢泰徐有大。實預差。啓下矣。俱以身病甚重。勢不得將事云。不得已以行副護軍李廷壽。改付標以入之意。敢啓。傳曰。知道。
정조 5년
辛丑九月十六日辰時。上御書香閣。御眞奉安入侍時。行都承旨嚴璹。左承旨徐有防。右承旨金尙集。左副承旨趙時偉。右副承旨金宇鎭。同副承旨徐鼎修。記事官趙興鎭。假注書趙衍德。記事官金鳳顯。別兼春秋林錫喆。以次序立庭中。行四拜禮訖。陞自西階。分東西侍立。引儀引原任提學黃景源李福源徐命膺。原任直提學鄭民始徐浩修。直提學沈念祖鄭志儉。原任直閣金宇鎭徐鼎修。直閣金載瓚。原任待敎徐龍輔鄭東浚。入就拜位。上曰。李判府事。何不入參於閣臣班乎。有防曰。參於大臣班云矣。贊儀唱四拜禮。閣臣等行禮樂作。拜訖。樂止。引儀引領議政徐命善。領府事金尙喆。領敦寧李溵。判府事鄭存謙李徽之。備堂具善復李衍祥金燿徐有慶李性源李命植金魯鎭李昌運徐有鄰李柱國李敬懋。都尉朴明源黃仁點。書寫官尹東暹曺允亨。入就拜位。序立東西。贊儀唱四拜禮。諸臣行禮樂作。拜訖樂止。引儀引監董閣臣以下及書寫官。陞自西階。仍詣閣內。贊儀唱監董閣臣跪。民始等跪奉御眞櫃子。啓鑰敬展。上命書標題。東暹盥手跪進。書春秋三十歲眞。卽祚五年辛丑九月日圖寫。書訖。東暹退出楹外。民始等雙擎御眞。展奉於御座上。引儀唱四拜禮。大臣閣臣備堂都尉行禮樂作。拜訖樂止。引儀導諸臣。陞自西階詣楹間。仰瞻御眞。上命入閣內進瞻。命善等以次進瞻。上曰。摹寫之眞。果何如。命善曰。仰瞻御容。摹畫得眞。實不勝欣忭。而一瞻可知其天顔矣。尙喆曰。御眞摹寫。果極盡矣。溵曰。近瞻御容。益覺其得眞矣。存謙曰。雖於摹畵之中。益知其天日之表矣。徽之曰。今日臣等仰瞻御容。比諸摹寫之初。則愈見其得眞矣。上曰。此本與草本。果有勝乎。命善曰。果然矣。尙喆曰。實有優於草本矣。明源曰。仰瞻御眞。果得七分矣。善復曰。御眞誠至矣盡矣。景源等以次進瞻。衍祥亦進瞻退出。上曰。先大王御容。固當從近移摹。而尙無唐糊。姑未得趁卽就工。是甚可悶。若待唐糊之精滑。則將過十餘日乎。民始曰。待其精滑。則將至數十日矣。命善曰。待其潤滑。則必過月餘矣。上曰。昨日毓祥宮奉審時。御容。果何如耶。命善曰。臣等仰瞻影幀。如覩昔日天顔。下情不勝感愴矣。存謙曰。旣有毓祥宮所奉眞本。其於移摹之際。不患其得眞矣。上曰。今者此擧。旣不欲張大。故初不設都監矣。命善曰。列聖朝摹出御容之時。皆設都監。而今此不設都監。實出於省費之聖意矣。上曰。今此摹畫。亦係追述之意。而在昔先朝癸巳。予年卽二十二矣。其時御容摹寫之際。伏承聖敎。摹出一本。而全未得眞。故仍爲洗草。到今追思。亦甚可惜。徽之曰。臣於庭中。瞻望御容。則猶未知得眞與否矣。今陞閣內。近前仰瞻。則果極盡矣。命善曰。御容摹畫。不失其眞。比草本實有大勝矣。上曰。先朝甲午御眞。領府事曾已奉瞻。畫樣其果小乎。尙喆曰。御容果小。而坐樣甚得眞矣。上曰。先朝自二十歲。始摹御容。至于八十歲。連有摹寫之擧。此是遵一之美典。而實爲聖德事矣。命善曰。果然矣。今我聖上。克追先大王遺烈。自今年命摹御眞。每當十年。輒成新本。則非但有光於繼述。亦我東臣民之慶幸矣。上曰。草本標題。使曺允亨書之。可也。允亨盥手跪進。上曰。以隷體書之。好矣。允亨書訖。退出楹外。上曰。正本標題筆法。何如耶。命善曰。誠善書矣。命草本進前。民始等雙擎跪進。上曰。此本標題與正本標題。筆法。孰勝乎。命善曰。尹東暹則八分爲素長。而兩標題俱爲善寫矣。溵曰。自今以後兩人之筆。俱有光輝矣。上仍命草本展奉。民始等雙擎展奉。上曰。永禧殿影幀。設榻皆體大。而今此設榻。似爲差小矣。命善曰。然矣。而此榻體樣。亦不小矣。命善曰。今此御眞標題。上行無所書。而只以春秋三十歲書之。臣等區區之懷。誠不勝抑鬱矣。上曰。卿等何爲而有此言也。此是列聖朝已行之擧。則予豈敢以謙德自居。有所云云乎。予之區區所執。自有不可議到於此者。予不盡言。卿等可諒。此不但予志之已有所定。在卿等。亦非將順之道矣。予以否德。不得不忝居此位。而至於玆事。實非予本意。而亦非卿等所可强迫於予者。卿等勿復言也。命善曰。聖敎至此。今不敢更事陳達。而區區下情。誠不勝抑鬱矣。上曰。奉行之節。卽爲擧行。可也。有防曰。辰時已過。午時則姑未到矣。上曰。卽使禁漏官往見日影後。回奏。可也。上曰。御眞奉審。當以春秋兩次爲式乎。民始曰。大體大奉審則雖以春秋爲限。而一年二次。太涉稀濶。以一年四次爲定。而畫糊未乾之前。必以每五日奉審。似甚爲宜。奉審之時。一二直提學及直閣。若或有故。則雖差出檢校官。勿過五日之限。似好。臣等方此陳達後。成節目擧行爲計矣。上曰。然則成節目擧行爲可。五日若値有故。則以翌日奉審事。草記。可也。民始曰。閣臣雖値有頉。勿過元定日事。又當添入於節目中矣。上曰。奉審時閣臣幾員入參事。亦載於節目中乎。志儉曰。奉謨堂奉審時。已有節目所定。似當依此擧行矣。上曰。日影。知來乎。載瓚曰。今纔巳時云矣。上曰。差備官。盡爲待令乎。念祖曰。已待令矣。民始等奉御眞。還安櫃子訖。民始曰。奉安事體。至敬至重。差備官上殿。誠所不敢。時原任閣臣對擧奉安。何如。上曰。唯。民始曰。奉安以後。其在重事體之道。守直等節。不可不趁時定奪。而似當旁照萬寧殿前例爲之矣。上曰。予不欲張大爲之。參奉等職。有難設置。卿等從長相議擧行。可也。民始曰。摹寫時草本二本。何以爲之乎。上曰。後日奉審時。洗草。可也。上曰。戶曹參判。何不入來乎。賤臣承命出。回奏曰。來待永肅門外云矣。上曰。卽爲入來事。分付。宇鎭承命。分付。戶曹參判姜世晃。承命趨入。陞自西階侍立。有防讀奏差備官單子訖。禁漏官入告正時。執事閣臣。奉御眞初本櫃子。由正階以出。樂作。差備官奉爐香繖扇。以次先導。上曰。差備官旣不得上殿。檢書官隨上傳捧。可也。閣臣奉櫃子。陞自閣內東梯。承史從西梯。竝詣宙合樓。奉安于御座上。樂止。諸臣從西梯降復位。贊儀唱四拜禮。樂作。拜訖。樂止。執事閣臣。陞自西梯。展奉御眞訖。俱降復位。贊儀唱四拜禮。樂作。拜訖。樂止。執事閣臣。陞自西梯。還奉御眞于櫃子。安於御座上訖。降復位。時原任閣臣。仍詣閤外。請承傳色跪啓御眞奉安禮畢。璹曰。湯劑。何以爲之乎。上曰。入于差備。可也。時偉曰。訓將以松木看審事。明往昌陵云。命召。依下敎仍佩往來乎。上曰。唯。上曰。時原任閣臣。今方齊會。奉審節目。以天章閣故事及其他節目。參考磨鍊以入。可也。念祖曰。御眞今旣奉安于奎章閣。守直之節。與前自別。不可委之於監書一人。國初有文昭殿監。倣此名號。差出閣監二人。使之輪回守直。修掃奉審時。竝令入參。取考泰寧殿前例。則有別監五人。照羅赤二名。軍士四名。事當依此例設置。而今番事役。一切省約。寔出於我聖上不欲張大之盛意。臣等不敢不仰體。而至於灑掃點火等節。亦是不可之事。照羅赤二名。軍士一名。從略差出。以爲擧行之地。何如。上曰。依爲之。出擧條命書傳敎曰。今番圖眞。出於追踵之意。昔在先朝癸巳。承敎圖像。而太不恰似之故。卽時洗草。到今思之。悚恨無已。倣先朝每十年一次模畫之例。將自今年始爲。而不設都監。不畀有司。亦是述古省弊之一道。今則工役旣成。當藏于奎章閣。奉審曝曬。參用萬寧殿泰寧殿儀節。仍又博攷宋朝天章閣藏御容故事。自內閣就議大臣。成節目。草記。又命書榻敎曰。此非都監不必張大。只令監董閣臣以下及標題書寫官閣屬畵師工匠等。自本閣書啓。又命書傳敎曰。政官牌招開政。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨金尙集坐。左副承旨趙時偉坐。右副承旨金宇鎭坐。同副承旨徐鼎修坐直。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
徐有防啓曰。行大司憲趙㻐呈辭。執義兪彦鏶在外。掌令任濟遠陳疏入啓。朴天行呈辭。持平李有白在外。洪文泳引避退待。今日以監察茶時之意。敢啓。傳曰。知道。
정조 5년
趙時偉啓曰。持平洪文泳。獻納李謙彬。正言李時秀引避退待。已至多日。尙未處置。事甚未安。被論外。大司諫金履素。卽爲牌招。憲府之連日監察茶時。亦甚未安。除在外引避退待被論外。掌令任濟遠。一體牌招。何如。傳曰。允。
정조 5년
徐有防啓曰。校理金履正。時在京畿高陽地。副修撰尹長烈。時在京畿長湍地。經筵入番事緊。竝令斯速乘馹上來事。下諭。何如。傳曰。依啓。
정조 5년
傳于金尙集曰。左承旨入侍。
정조 5년
趙時偉啓曰。玉堂上下番俱空。已至多日。事甚未安。有闕代。政官卽爲牌招開政差出。待下批仍卽牌招。以爲入直之地。何如。傳曰。允。
정조 5년
有政。吏批。判書李衍祥進。參判李敬養進。參議沈念祖進。左承旨徐有防進。以金履正爲校理。朴天行爲修撰。尹長烈爲副修撰。金光岳爲左通禮。李德鉉爲利川縣監。南獻明爲懿昭墓守衛官。李光鉉爲全羅都事。兼掌令單林錫喆。
정조 5년
兵批。判書李性源習陣進。參判鄭昌聖病。參議申應顯病。參知兪恒柱入直進。右承旨金尙集進。無政事。
정조 5년
徐有防啓曰。校理金履正。副修撰尹長烈在外。修撰朴天行牌不進。罷職傳旨。今方捧入。而上下番俱空。已至多日。事甚未安。未差之代。政官牌招。開政差出。待下批仍卽牌招入直之地。何如。傳曰。一日再政。不已頻數。前望單子入之。
정조 5년
玉堂前望單子入之。副校理尹㬦。修撰柳孟養。副修撰李頤祥。落點。
정조 5년
以應敎前望單子。傳于徐鼎修曰。此闕前望。只有一人。苟簡莫甚。後日政差出事。分付。
정조 5년
傳于徐鼎修曰。監軍望。極爲苟簡。未肅拜兵曹郞廳改差。口傳差出。
정조 5년
吏曹口傳政事。崔烜爲兵曹佐郞。
정조 5년
徐鼎修。以奎章閣言啓曰。明日抄啓文臣試講時。正言李時秀方帶臺職。副司果李益運受由在外。前正郞李東稷削職。典藉李顯默受由。吏曹正郞金載瓚習陳進。翼陵別檢曺允大受由在外。兵曹佐郞洪履健有頉。俱不得進參。單子中懸頉以入之意。敢啓。傳曰。知道。李時秀本職許遞。
정조 5년
兵曹口傳政事。韓宗裕爲羅州監牧官。
정조 5년
徐有防。以禮曹言啓曰。今九月二十二日大殿誕日陳賀。國忌齋戒相値。事當退行。而自前如此之時。有啓稟後擧行之例矣。今番誕日陳賀。以同月二十四日退定。磨鍊節目。何如。傳曰。權停。
정조 5년
趙時偉。以備邊司言啓曰。初五日以後雨暘及各穀成熟。霜降形止。不爲登聞委折。令備局問于該道草記事。命下矣。卽接慶尙監司李文源所報。則以爲其後日氣。連爲調和。田畓各穀之不被災害者。已皆成熟。次第刈取。秋事旣成。事目頒下之後。各邑前例。元無報來農形之事。故果未登聞。霜降則初三日。到慶州府狀聞時。亦已附陳云矣。敢啓。傳曰。知道。
정조 5년
又以義禁府言啓曰。前事變假注書崔守忱拿囚之意。敢啓。傳曰。分揀放送。
정조 5년
辛丑九月十七日巳時。上御誠正閣。同副承旨仕進閣臣入侍時。一直提學沈念祖。二直提學鄭志儉。直閣金載瓚。右副承旨金宇鎭。同副承旨徐鼎修。記事官趙興鎭金鳳顯。別兼春秋鄭東浚。以次進伏訖。上曰。直閣今日出直。明日本營習操進去。本閣月講則追後以講義書呈。可也。上曰。宋朝天章閣藏御容故事。其已考出耶。志儉曰。昨與時原任閣臣。博考書籍。則別無可考事蹟。而只有祖宗御容奉安之例而已矣。上曰。節目亦已構出否。志儉曰。亦與時原任相議構草。而姑未完成。故今日欲與前二直提學。更爲商確修正矣。上曰。構草。持入乎。志儉曰。持入矣。命志儉讀奏。上曰。御容奉安後。事面比前尤別。摛文院雖與奎章閣稍間。而旣在同闕之內。則入直時。不可如前代直。從今以後。閣臣輪回入直。而時任中如或有故。則原任中差出檢校官。以爲推移入直。可也。上曰。守直閣監以閣中無事。逐日手本於本院。好矣。念祖曰。此例則自前有之矣。上曰。時原任直提學若有故。則雖提學。微稟入直。似好矣。志儉曰。然則檢書官替直之規。從今革罷乎。上曰。此則更當商量爲之。而自今以後。體貌自別。閤中事。惕念擧行。宜矣。上曰。日後雖値陵幸時。閣臣一員。似當守直矣。念祖曰。檢書官。自今雖不入直。而如或値倉卒出直。急難須代之時。則有檢書官。然後方可以推移代入矣。上曰。奉審時別看役一人。監書司圈各一人進參事。定式。可也。念祖曰。從今以後。閣中事務。甚爲浩繁。而閣吏數少。難以擧行。合有變通之道矣。上曰。所言好矣。而加出料窠。亦甚難矣。念祖曰。雖以目下言之。閣吏二人。方以收稅事出外。故尤爲苟艱矣。上曰。閣臣仕進。姑無一定之規。無論入直出直。逐日待開門來往云。此亦難行之事。此後則爛漫商議。講爲式例。使期限有定。而出入有常。宜矣。上曰。待敎出代前。無異時任。今後閣中大小事。亦必與聞。而至於番次。則以檢校待敎差下。然可以入直矣。上曰。閣臣入直時。依玉堂故事。着冠坐椅事。頃有下敎矣。聞尙不遵行云。各樣冠。當自內製下。分賜於諸閣臣。此後則依下敎永爲遵行。可也。仍命書傳敎曰。閣臣戴冠坐椅。曾有受敎。迄不遵行。內下冠分賜閣臣。此後閣臣新除。依內下冠樣一件。自本閣造送事。定式。上曰。頃以政院日記照檢事。有下敎於右副矣。近來內閣日記中。閣臣入侍筵說。以注書之不卽錄送。致有疎漏之嘆。此後則右副亦爲照管申飭。詳悉錄送。俾無如前稽忽之弊。宜矣。仍命書傳敎曰。近來閣臣入侍筵話。全不錄送。閣中日記。以此疎略。曾有踰日不送。則本閣請推事定式。而亦不遵行。此後本閣。各別惕念。如式遵行。如値多事。未能及期修送。則入侍注書。簡通本閣。注書皆是未經閣職之人。閣事酬酢。易致錯聽。右副素閑記注。院中日記。纔因特敎。擔當釐正。則至於閣臣入侍說話。況以原任。尤豈可泛看。以此意右副知悉。在職時閣臣入侍筵話。各別照管。錄送本閣。如是申飭之後。注書又復稽忽。右副及其時入侍承旨。難免不飭之責。竝爲知悉。宇鎭曰。閣臣入侍時筵說事。旣伏承下敎矣。當日筵話。苟或未及錄出。則不無曠日遷就之慮。自今爲始。凡係閣臣入侍時說話。使之當日內修送。而雖値多事之時。無得踰翌日事。定式施行。何如。上曰。依爲之。出擧條命退。諸臣以次退出。
정조 5년
行都承旨嚴璹藥院直。左承旨徐有防坐。右承旨金尙集式暇。左副承旨趙時偉坐。右副承旨金宇鎭坐直。同副承旨徐鼎修坐直。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
徐有防啓曰。大司憲趙㻐呈辭。執義兪彦鏶在外。掌令任濟逺疏批未下。一員未差。持平洪文泳引避退待。李有白在外。今日以監察茶時之意。敢啓。傳曰。知道。
정조 5년
趙時偉啓曰。持平洪文泳。獻納李謙彬引避退待。今己多日。尙未處置。誠甚未安。除在外疏批及傳旨未下被論外。大司諫金履素。卽爲牌招。以爲處置之地。何如。傳曰。允。
정조 5년
傳于徐有防曰。諸承旨持公事。入待。
정조 5년
傳于趙時偉曰。訓鍊大將奉審以來云。入侍。
정조 5년
徐有防啓曰。校理金履正自鄕上來云。卽爲牌招入直。何如。傳曰。允。
정조 5년
又啓曰。新除授修撰柳孟養。時在京畿富平地。副修撰李頤祥。時在廣州地。經筵入番事緊。竝斯速乘馹上來事。下諭。何如。傳曰。依啓。
정조 5년
又啓曰。校理金履正陳疏入啓。修撰柳孟養。副修撰李頤祥在外。下諭啓辭。已爲入啓矣。玉堂上下番俱空。已至多日。事甚未安。未差之代。政官牌招開政差出。待下批牌招入直。何如。傳曰。前望單子入之。
정조 5년
以修撰朴天行牌不進罷職傳旨。傳于趙時偉曰。只推。
정조 5년
徐有防。以司僕寺官員。以一二提調意啓曰。本寺僉正李禾身病甚重。勢難察任。改差。何如。傳曰。允。
정조 5년
傳于徐鼎修曰。副堤學前望。無無故人。副應敎前望。只有李顯永一人。則該房之初不微稟。遽然入啓。事之不察。莫此爲甚。當該承旨。從重推考。此前望。還給。政官牌招。以在京無故人差出。
정조 5년
金宇鎭啓曰。玉堂上下番俱空。已至多日。事甚未安。修撰朴天行旣有只推之命。卽爲牌招。今日政新除授玉堂。待下批一體牌招。以爲推移入直之地。何如。傳曰。允。
정조 5년
有政。吏批。判書李衍祥進。參判李敬養進。參議沈念祖進。左承旨徐有防進。以柳河源爲掌令。徐郁修爲正言。林錫喆爲應敎。李命杰爲司㒒僉正。南獻老爲司䆃直長。
정조 5년
兵批。判書李性源內宮城摘奸進。參判鄭昌聖病。參議申應顯病。參知兪恒柱入直進。右副承旨金宇鎭進。無政事。
정조 5년
以修撰朴天行牌不進罷職傳旨。傳于徐鼎修曰。只推。更爲牌招。
정조 5년
以修撰朴天行再牌不進罷職傳旨。傳于徐鼎修曰。只推。
정조 5년
徐鼎修啓曰。玉堂上下番俱空。今至多日。而修撰朴天行一向違牌。不卽膺命。揆以事體。誠極未安。旣有只推之命。所當更請牌招。而係是堂下。無一日三牌之例。何以爲之。敢稟。傳曰。朴天行罷職傳旨捧入。前望單子入之。新除應敎林錫喆。方在史館。他別兼皆因公故不入直。本職許遞。仍任前職。
정조 5년
備忘記。昨見狀本。已知到營。而其間盤覈之事。何以擧行乎。大抵本道事。須有大懲創之擧。然後庶戢頑俗。纔治能範之逆。量𨩌繼出。纔治量𨩌之獄。猶不知懼。年復年來。種下種生。伊後鋤討。又不知其幾人。至于今番事。而殊塗異臭。湊來一片。益肆其脑臆。要之出於無上之心。蔑分之計。爾於按治之際。宜念刑亂國之義。一一細覈。無或疎漏。不得不用刑之類。加刑之意。卽爲狀聞。株連諸人。劃卽發捕。而名係朝籍者。無論時任前銜。先發捕後狀聞。雖以目下事言之。罪如宗周之徒。而凡有疾苦。爲守令者。猶且右袒營救。不嫌其同浴之罪。隄防蕩然。豈非反隅之一端。爾其知悉。惕念擧行。史名體重。與繡衣大異。所定查官。皆是資淺守令。殊欠重其事之意。爾則推考事。下諭于洪忠道審覈使處。
정조 5년
以洪忠監司啓本。忠州李基宅山訟處決事。傳于徐鼎修曰。一邊之言。有難取信。向令下本道査處。而觀此狀辭。所謂任樂周稱名人。武斷侵虐之習。綻露無餘。況渠兄以墓事。爲釁孼之徒。渠若有一分畏法之心。豈敢更以山地事登澈。其他所爲。節節痛駭。待用刑嚴刑三次。勿限年定配。前牧使朴師沃閔鍾顯李趾光李壽勳等決給。旣如是明白。則該牧使之以非理之事。忽生右袒之計。立幟之不足。甚至藏刑之時。無難冒犯。前後駭眼之事。營狀邑牒。若是昭然。究厥用意。果何所據。訟理曲直。姑舍是。能無若浼之心乎。莫曰微事。隄防所係。此等無狀守宰。須置重典。然後可懲末俗。忠州牧使金履安。爲先令該府拿來。嚴問取招。査啓命下。今至幾朔。職在藩臣。朝令奉行。宜不容少緩。捉來一樂周。胡甚大事。始僅査聞者。損體大矣。遲滯委折。不可不問。該監司。緘辭推考。
정조 5년
備忘記。此時守令。不宜曠官。忠州牧使金履安。爲先改差。令該曹口傳差出。
정조 5년
徐有防。以兵曹言啓曰。今日臣看審宮墻。來到明禮門。則守直部將。不爲待令。故問其去處。則出番部將。巳爲出去。新番部將。方在南所云。闕內守直之面看交替。法意甚重。而擅離直所。往在他所者。事極駭然。當該新舊番部將。竝令該府拿問處之。何如。傳曰。允。
정조 5년
金尙集。以訓鍊都監言啓曰。北營拘留罪人前武藝別監李仁哲金光福崔誡道及行首別監金昌謙。掌務別監金亨麟李成得等。明日習陣時。依前傳敎。當爲勘罪。而今非用棍之時。待後日習陣擧行。何如。傳曰。允。在囚罪人用掍間。保放。
정조 5년
又以訓鍊都監言啓曰。依傳敎。在囚罪人李仁哲金光福崔誡道等。待用棍間保放之意。敢啓。傳曰。知道。
정조 5년
又以右邊捕盜廳言啓曰。去夜二更量。大殿別監崔英徵。犯夜被捉。何以爲之。敢啓。傳曰。飭禁之下。被捉萬萬痛駭。況以典廁掖隷。冒稱某殿別監之狀。尤極無狀。待用棍。重掍懲治次。保放。
정조 5년
判府事鄭弘淳箚曰。伏以臣。疾病支離。乍歇旋劇。輪直番次。久患須資。固已未安。而身又欠潔。有難劇入淸禁。此時藥院重任。不宜久曠。伏乞聖明。俯諒事勢之不可無變通。亟命遞改臣都提擧之任。仍治臣冒昧煩瀆之罪。千萬幸甚。取進止。答曰。省箚具悉卿懇。事會適然之致。久曠起居。安用過引。卿須安心勿辭。俟間造朝。仍傳曰。此批答。遣史官傳諭于鄭判府事。
정조 5년
辛丑九月十八日辰時。上御誠正閣。諸承旨持公事入侍時。左承旨徐有防。左副承旨趙時偉。右副承旨金宇鎭。同副承旨徐鼎修。假注書趙衍德。記事官金鳳顯。別兼春秋林錫喆。以次進伏訖。上曰。兵判入來乎。時偉曰。以宮墻巡審事。不得入來矣。有防曰。右承旨亦以式暇。不爲仕進矣。命有防讀奏藥房都提調箚子訖。仍命書批。上曰。試官率抄啓文臣入侍事。分付。賤臣承命出傳。試官沈念祖鄭志儉。講官李時彦等。以次入就拜位。引儀唱四拜禮。試官講官行拜禮訖。念祖等以次進伏。上曰。嶺營上來冊子。盡爲粧䌙乎。念祖曰。然矣。上曰。題目則待敎書之。可也。命開講。檢書官呼講官名。李時秀進講論語第二卷。上下詢文義。時秀曰云云。念祖志儉竝問文義。時秀曰云云。文義見摛文院講說。下皆倣此命收栍。上曰。此講官之文義。終未向熟。是何故也。宇鎭曰。未達經義。故似然矣。上曰。先以閣臣應講。可也。徐龍輔進講。上曰。能善誦。甚嘉尙矣。下詢文義。收栍如例。鄭東浚進講。上曰。能誦者。講義中以誦載錄。可也。李宗燮朴宗正等進講。上曰。今日講臣。擧皆善誦。極用嘉尙矣。志儉曰。然矣。李祖承進講。上曰。今番則不能善講。或緣志滿而然乎。命收栍。李魯春進講。上曰。前有乘馹上來之敎。爾其上來時乘馹乎。魯春曰。以私馬上來矣。念祖曰。本閣姑未發關。故外邑未能擧行而然矣。上曰。此後卽爲發關。使之擧行草料事。亦一體分付。可也。念祖曰。卽當奉行矣。上曰。抄啓文臣。更有在郷人乎。有防曰。曺允大居在驪州矣。命書傳敎曰。抄啓文臣在外人往來時。有給糧馬之命。而本閣每不聞知。不能及時行會。此後抄啓文臣。凡有下鄉之事。必令關由本閣之意。分付。魯春講訖。上曰。講通人當以製述比較。講榜先爲修納。可也。念祖曰。比較。當以七律出題乎。上曰。鄭東浚長於詩律。李魯春善於策文。於彼此實難適中。以銘頌間竝序製進。則斯可矣。仍命題繋馬樹銘。上曰。銘解。試官知之乎。在昔仁廟登極時。此樹旣枯復生。二去辛丑。又有此事。今年又復回生。此實異事。應製人似未及聞知。俾令錄解以送。可也。命試官先退。有防曰。講筵已撤。公事。何以爲之乎。上曰。申後自政院入之。時偉曰。兵判以宮墻巡審事。方來政院。臣亦同往看審乎。上曰。可矣。命退。諸臣以次退出。
정조 5년
辛丑九月十八日午時。上御誠正閣。右副承旨。一二直提學入侍時。直提學沈念祖鄭志儉。右副承旨金宇鎭。假注書趙衍德。記事官金鳳顯。別兼春秋徐龍輔。以次進伏訖。上曰。比較試劵。姑未來到乎。志儉曰。然矣。上曰。以引表。或引序。隨所長製進事。分付乎。念祖曰。已分付矣。上曰。昨日所納朴諭善講義。善爲搜得。其所載錄。多有可觀者矣。念祖曰。今此冊子中。亦多有故奉朝賀南有容文稿中所錄者矣。上曰。此冊所錄。只止於辛巳。是甚可惜矣。念祖曰。果然矣。上曰。此等講義。果是不易得之文。予當有載錄以置。而講書院日記。亦爲入錄。好矣。論其經學。則今世無如此人。欲刋文集。使之頒行而姑未果矣。上曰。本閣事有何稟定者乎。念祖曰。御容奉審。旣以五日爲定。而或與奉謨堂奉審日相値。則不無掣礙之端。何以爲之乎。上曰。不必分日奉審。同日先行。奉謨堂奉審。仍爲御容奉審。可也。念祖曰。奉審又與考功日相値。則何以爲之乎。上曰。考功亦不可廢。伊日早朝。先行考功。食後奉審。可也。念祖曰。閣臣入直事。方成出節目。而直提學二日。直閣待敎四日輪直。而至於仕進一款。當直人外。出直人輪回入來。似好矣。上曰。故事節目。何以載錄乎。志儉曰。此則只有直閣入直條矣。上曰。今則事面與前有異。閣臣不可闕直。而閣臣之勞苦。亦不可不念。當直人外。每日輪回仕進。而春夏則巳入未出。秋冬則午入申出。似好矣。但提學無仕進之日。時原任直提學以下有故。則提學替入。亦甚宜矣。日前有就議大臣之命。一直提學當進去乎。念祖曰。臣當進去。而節目姑未成出矣。仍命書傳敎曰。御容藏于本閣。而初不別置守直官銜。不欲一亳侈大也。予雖務從省約。在閣臣典護之方。不宜泛忽。規模節目之際。不可無事例。此則遠考天章古事。近遵泰寧成式。已令閣臣考出一通。參互裁酌。就議大臣後陳聞。而但於閣臣豹直。宜有畫一之制。近來番次有名無實。每朔三十日。無非檢書代直之日。到今體貌自別。凡有不時奉審之事。而閣臣無一人在直。寧有如許事面。始自今著爲定式。直提學以下輪回排日入直。時任有故。則檢校之原任直提學以下輪直。竝與原任而有故。則提學始可入直。而直所雖與御容藏置之所隔遠。同是一闕之內。大小管攝。亦無所妨。竝以此意。內閣知悉。上曰。此傳敎。直提學書出揭板。可也。念祖曰。檢書官所錄日記入直。然後可以專役入直。亦不可永罷矣。上曰。但無入直處所。是甚難便矣。念祖曰。姑爲入處於大廳房。徐造數間屋子。作爲檢書廳。誠好矣。上曰。所奏果好。自今檢書入直。入於大省記之意。分付。可也。念祖曰。奉謨堂御製目錄大題目。無可合之稱。而古有圖籍符瑞之稱。以此爲定。何如。上曰。好矣。念祖曰。流霞亭宴遊。每於三九月爲之。今番。何以爲之乎。上曰。此固盛事。而方當南北民憂孔劇之日。決非張大遊衍之時。停之。可也。念祖曰。伏承聖敎。不勝欽歎。而不無看檢之事。臣只與僚員。暫爲往見。何如。上曰。然則依此爲之。念祖曰。關東伯所送八子百選。方欲待下敎下送。何以爲之乎。上曰。卽令送之。可也。上曰。藥房都提調。他大臣擧皆不爲行公。鄭判府事。何當出仕耶。志儉曰。方有犯染。未能行公矣。上曰。從速出仕。好矣。命退。諸臣以次退出。
정조 5년
辛丑九月十八日酉時。上御誠正閣。同副承旨與前一直提學。時一直提學同爲入侍時。前一直提學鄭民始。時一直提學沈念祖。同副承旨徐鼎修。假注書趙衍德。記事官金鳳顯。別兼春秋林錫喆。以次進伏訖。上命讀抄啓文臣比較試劵訖。上曰。兩試劵俱無頉乎。念祖曰。一天則皮封加書臣字。二天則有兩處違簾。俱是違格矣。上曰。然則以違式更製。書之試券。可也。仍命書訖。上曰。奉審節目。何以磨鍊乎。念祖曰。今方持入矣。命念祖讀奏節目訖。上曰。御容奉安之後。內閣修擧。與前異矣。俄筵直提學所奏。本閣入直待敎四日。直閣三日。直提學二日。提學五六日間一次仕進。爲好云矣。卿之所見。果何如。民始曰。待敎四日之直。似甚太過。依直閣例。以三日入直。似好。提學之五六日一次仕進。此是不可廢之節。所奏。誠宜矣。念祖曰。他各司俱有入直前例。本閣亦依其例。以爲擧行。似甚爲好。提學則巳入申退。亦似合宜矣。上曰。卿其更加商量。以爲磨鍊。可也。念祖曰。奎章閣閣監二員。今已啓下。令吏曹卽爲單付。令兵曹竝付司果。祿照羅赤二名。軍士一名差出事。亦已稟達蒙允矣。令該曹依泰寧殿舊式。料布及雇價。磨鍊上下之地。何如。上曰。依爲之。出擧條上曰。流霞亭。以何日出往乎。念祖曰。俄承出往之命。而姑未定日矣。上曰。春秋兩次賜宴。定在節目。而見今南北告歉。此時遊衍。似涉侈大。只以時任閣臣二員。出去。好矣。念祖曰。江留今方在京。與之偕往。似好矣。上曰。然則戶判亦爲同往。而命召仍佩往來。勿爲自政院入稟。可也。上曰。設置講製。固是作成之道。而見效甚多。雖或有持難之弊。河淸猶可期也。此則必不爲變改矣。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨金尙集式暇。左副承旨趙時偉坐。右副承旨金宇鎭坐直。同副承旨徐鼎修坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
趙時偉啓曰。大司憲趙㻐呈辭。執義兪彦鏶在外。掌令任濟遠疏批未下。柳河源牌不進。持平李有白在外。洪文泳引避退待。今日以監察茶時之意。敢啓。傳曰。知道。
정조 5년
趙時偉啓曰。掌令柳河源。以前任兵曹佐郞所受監軍牌。入闕親納。而不爲肅謝。卽爲出去。事甚未安。推考警責。何如。傳曰。允。
정조 5년
徐有防。以奎章閣言啓曰。御眞奉安後。每朔六次間五日奉審事。已爲定式矣。初次奉審。以明日擧行。而奉謨堂。今朔望後奉審。一體爲之之意。敢啓。傳曰。知道。
정조 5년
吏曹口傳政事。以兪恒柱爲忠州牧使。
정조 5년
徐有防啓曰。副修撰尹長烈自鄕上來云。卽爲牌招入直。何如。傳曰。允。
정조 5년
玉堂前望單子入之。修撰姜彝正。落點。
정조 5년
徐有防啓曰。新除授修撰姜彝正。卽爲牌招入直。何如。傳曰。允。
정조 5년
傳于徐有防曰。忠州牧使當日辭朝。未下直守。令明日辭朝。
정조 5년
徐有防啓曰。新除授弘文館修撰姜彝正。時在洪忠道公山地。經筵入番事緊。斯速乘馹上來事。下諭。何如。傳曰。依啓。
정조 5년
金宇鎭啓曰。持平洪文泳。獻納李謙彬。引避退待。已至多日。尙未處置。事甚未安。除在外傳旨及疏批未下被論外。大司諫金履素。卽爲牌招。憲府連日監察茶時。亦甚未安。掌令柳河源。一體牌招。何如。傳曰。允。
정조 5년
以掌令柳何源牌不進罷職傳旨。傳于趙時偉曰。只推。
정조 5년
以副修撰尹長烈牌不進罷職傳旨。傳于趙時偉曰。只推。
정조 5년
趙時偉。以兵曹言啓曰。去夜四更量。臣營摘奸將校堂上軍官崔龜祥所告內。行到五間水門城外。似有人跡。故潛爲伺察。則有二人踰城入來。故與所帶軍士。同爲追逐。一人則逃走。一人則執捉來納云。卽爲推問。則乃是訓鍊都監左部右司中哨軍崔順起爲名漢。而以爲居在往十里。方赴陣入來。恐致後時。果爲踰城的實云。又爲盤問其在逃者。姓名。則以爲在逃者亦居在往十里。只知其姓李。而不知其名云。追後五更量。興仁門入直部將姜遇周所報內。又有二人。踰五間水門女堞入來。故執捉來納云。卽爲推問。則又是訓鍊都監右部右司左哨軍金尙彬及中軍火箭軍金澤龍爲名漢。而俱居在往十里。所告與崔順起一樣無異矣。都城踰越。旣係一罪。軍卒冒犯。又關師律。同時現捉。至於四人之多。紀綱所在。誠萬萬驚駭。以上崔順起金尙彬金澤龍三人。一倂爲先移送法司。待用刑日。依本律勘斷。在逃一人。旣知其居住及姓字。分付該軍門。使之卽速跟捕。該營大將。常時不能檢束軍伍之罪。不輕而重。從重推考。何如。傳曰。允。日昨纔以捕校越城事。有登聞。方在未勘之中。而昨夜又有此事。被捉者。卽訓局軍云。而名數至於四人之多。捕校如此。軍兵如此。今日紀律。可謂末如之何。該大將竝越俸一等後。復有此等之事。大將難免重勘。各別嚴飭。可也。
정조 5년
金宇鎭。以訓鍊都監言啓曰。因兵曹草記。越城罪人本局軍士李阿只。赴於陣上。故捉送刑曹之意。敢啓。傳曰。知道。
정조 5년
又以刑曹言啓曰。因兵曹訓鍊都監草記。越城罪人崔順起金尙彬金澤龍李阿只等四名。待用刑姑爲嚴囚之意。敢啓。傳曰。知道。
정조 5년
又以義禁府言啓曰。忠州前牧使金履安。爲先令該府拿來嚴問取招事。傳旨啓下矣。金履安時在任所云。依例發遣府羅將。拿來。何如。傳曰。允。如或遲滯。所遣羅將。當刑配。各別嚴飭。
정조 5년
又以義禁府言啓曰。高山察訪金樂熙狀啓。據刑曹粘目內。前北虞候李鎭璧。移本府處之事。允下矣。李鎭璧今方待命。卽爲拿囚之意。敢啓。傳曰。知道。
정조 5년
又以義禁府言啓曰。明禮門部將洪禹祚鄭行儉等。拿囚之意。敢啓。傳曰。知道。
정조 5년
又以右邊捕盜廳言啓曰。依批旨內辭意。別監崔英徵。保放之意。敢啓。傳曰。知道。
정조 5년
禁府照目粘。南陽前府使李邦一。竹山前府使李殷福權伋。豐德前府使李彦熙。高陽前郡守洪應辰。安城前郡守韓後裕。陽城前縣監李禹圭等矣。國穀事體。何等嚴重。則俱以磨勘守令。有此吏輩之作奸。刀擦盜減之數。若是顆然。而矇不覺察。極爲可駭。竝只以此照律。罪各杖八十收贖。奪告身三等。竝只私罪。奉敎依允。李邦一李殷福權伋洪應辰韓後裕乙良。功減一等。李彦熙李禹主乙良。議減一等爲良如敎。
정조 5년
知敦寧權噵疏曰。伏以臣。於日昨政。伏承敦府除旨。臣病裏驚起。不勝惶霣感激之至。臣旣無敦寧。在法當遞。玆將短章。仰瀆宸嚴。伏乞聖明。俯賜鑑察。亟令該曹。照例遞改。千萬幸甚。臣無任屛營祈懇之至。答曰。省疏具悉。疏辭下該曹。稟處。
정조 5년
辛丑九月十九日巳時。上御誠正閣。禮房承旨與前一直提學入侍時。前一直提學鄭民始。左承旨徐有防。假注書趙衍德。記事官金鳳顯。別兼春秋林錫喆。以次進依訖。上曰。錦伯狀啓。卿其見之乎。民始奉覽訖。上曰。今此四道發通。列邑響應。將至疑亂一世。而無一人出言異議者。是亦可怪矣。民始曰。逆如德相。而稱以萬山丈席。發通營辨者。極甚驚駭。此不嚴懲。世道人心。莫可底定矣。上曰。各邑罪人。捉囚營獄。則必有充溢之弊。以各該邑仍囚。似甚爲宜矣。民始曰。誠無妨矣。上曰。任樂周事。亦甚可怪。事在八月。而今始現發者。是何故也。民始曰。此亦可怪之事矣。上曰。十四邑漕船。若令創設。則船材將至累千株。今雖有風落之松。來頭將何以辦材以造乎。民始曰。聖敎果然矣。松政近益難堪。預料前頭。然後可以造船矣。上曰。見今松山。在在童濯。至於宮材木。猶難可得。況船材乎。民始曰。宮材木則有長山安眠所養矣。上曰。兩島形便。姑未可料得。而若無來弊。則豈不許施。第設漕之後。江民之生業。從此凋殘云。是亦關念處矣。民始曰。江民受弊。不無是弊。而近來民習多駭。至於臣等詣闕之際。遮道呼訴。必欲停罷而後已。大抵設漕之議。專由於江船致敗之故。今若仍置。則來頭之弊。實難可救矣。上曰。完伯固當商量後狀請之事。而如是狀啓者。極甚輕率矣。有防曰。臣聞別兼言。則邊山松弊。近益滋甚云矣。上曰。別兼詳陳其弊。錫喆曰。臣於年前。待罪扶安。熟知此弊矣。邊山一自外民入居之後。政府折授之地。盡許耕食。故民皆斫松開田。逐年廣犯。至於稚松而竝濯。今無可材之木矣。上曰。松政在在皆然。是甚可悶矣。民始曰。向日筵中。請以戰防船運稅者。亦是難行之事矣。上曰。戰防船。雖或難運。兵房船。使之載穀。極甚無妨。而伊日大臣將臣。各陳可否。予實有扶抑之嫌。姑未立言矣。民始曰。果然矣。若有臨事擔當之人。則可以做成。而擧皆發端無實。是甚可悶矣。第聞江船都計七十餘隻。而以今見存之船。實難備數載稅。而每因穀多而船少。輒致濫載。故有此臭載之弊矣。上曰。載稅時。除其船價米。則似有卜輕之效矣。民始曰。船價之數。甚至夥然。以除此米。則誠爲好矣。上曰。若設漕倉。則江民絶生業之路。是甚難矣。民始曰。雖設漕船。而尙餘十三州所載矣。上曰。錦伯狀啓。果善爲矣。民始曰。臣聞湖西消息。則果善治云矣。上曰。陜川倉穀事。似必有奸弊矣。民始曰。水入倉中。不過數三寸。而謂以諸穀致腐。牛馬難食云。誠可怪矣。上曰。川浦落當入於永災乎。民始曰。年前雖有筵稟定式。至於今年。有難防塞。以新起災代給。宜矣。上曰。此時方伯之臣。不可不擇差矣。民始曰。守令雖難盡數擇送。至於監司。必得其人。然後庶無宵旰之憂矣。上曰。卿言是矣。民始曰。臣久叨戶惠之任。而惠廳若値大豐。則需用僅得相當。歉歲則每有不足之慮。至於戶曹。雖當昨年稍豐之時。實難支用。而來年則必縮萬餘結納稅。雖當國役。實無責應之道。是甚悶慮矣。上曰。戶判若得如權以鎭久任。則庶可無憂矣。民始曰。聖敎誠然矣。上曰。徐有鄰。可合戶判之材矣。民始曰。爲人極甚詳密。事務亦多綜核。若求其才。無如此人矣。上曰。李在簡亦合是任矣。民始曰。果然矣。上曰。閣體自別。提學之任。非卿莫可矣。民始曰。攸司之職。姑未辭免。而至於閣任。實難承當矣。上曰。數年以來。世道稍安。欲尙偃武修文之政矣。今此湖西事又出。甚不幸矣。民始曰。進御湯劑。今至七貼。當限念一日。連爲煎進乎。上曰。自明日停止。可矣。民始曰。藥房移接之後。接所苟艱。製藥等節。難以排設。見今承文院舊接所與藥房最近。製樂處所。以此移設。何如。上曰。依爲之。出擧條命書傳敎曰。明日次對。再明日來會。各司久任郞廳。再明日次對。同爲入侍。又命書傳敎曰。輪對官。再明日次對。同爲入侍。有防曰。輪對官中義盈庫奉事李趾馨。方在拿囚中。何以爲之乎。命書榻敎曰。義盈庫奉事李趾馨。分揀放送。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨金尙集坐直。左副承旨趙時偉坐直。右副承旨金宇鎭坐。同副承旨徐鼎修坐。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
徐有防啓曰。行大司憲趙㻐呈辭。執義兪彦鏶在外。掌令任濟遠疏批未下。柳河源牌不進。持平洪文泳引避退待。李有白在外。今日以監察茶時之意。敢啓。傳曰。知道。
정조 5년
趙時偉啓曰。持平洪文泳。獻納李謙彬引避退待。已至多日。尙未處置。事甚未安。除在外傳旨及疏批未下被論外。大司諫金履素。卽爲牌招。憲府之連日監察茶時。亦甚未安。掌令柳何源。一體牌招。何如。傳曰。允。
정조 5년
徐有防啓曰。玉堂上下番俱空。已至多日。事甚未安。副修撰尹長烈。旣有只推之命。卽爲牌招入直。何如。傳曰。允。
정조 5년
傳于徐有防曰。左承旨右副承旨入侍。
정조 5년
傳于徐鼎修曰。下直守令留待。
정조 5년
傳于金尙集曰。下直守令入侍。
정조 5년
趙時偉啓曰。校理金履正陳疏入啓。校理李鼎揆。修撰姜彝正柳孟養。副修撰李頤祥在外。副校理李顯模解由啓辭未下。副校理尹㬦方在罷散中。副修撰尹長烈牌不進罷職傳旨。今方捧入矣。玉堂上下番俱空。已至多日。事甚未安。未差之代。政官牌招。開政差出。待下批仍卽牌招入直。何如。傳曰。允。
정조 5년
有政。吏批。判書李衍祥進。參判李敬養式暇。參議沈念祖進。左承旨徐有防進。以李時秀爲副修撰。黃景源爲知敦寧。吳載紹爲兵曹參知。李顯默爲兵曹佐郞。曺允先爲朔寧郡守。
정조 5년
兵批。判書李性源病。參判鄭昌聖入直進。參議吳載紹未肅拜。參知申應顯未肅拜。右承旨金尙集進。副護軍黃仁瑛。副司直權噵吳載純吳載紹。
정조 5년
以慶尙道慰諭使狀啓。傳于徐有防曰。觀此兩度狀辭。言簡而旨詳。遠外民情。雖難遙度。卽此足可反隅。憂慮之餘。稍覺寬心。嗣後奠接宣撫之策。專委於卿。卿其周行遍察。續卽仔細陳聞事。回諭。近聞卿以反面之期。期以旬朔。若此則殊非拔例差遣之意。雖至來年麥秋。無所不可。此行非直爲踏災檢田一事。當初傳敎。以營邑之務。皆令卿照管。實慮方伯生疎而然也。卿之筵中辭免。已乖體例。從後擧行。亦欲草草。然則徒有一道二監司之嫌。奚益於民國。切勿以了當爲主。諸凡小大之事。必皆悉心奉行事。一體回諭。如是嚴飭之後。一毫有推諉之弊。無異慢命。亦令備局措辭行會。
정조 5년
傳于金尙集曰。養賢庫成均館當該官員。明日入侍後拿處。
정조 5년
趙時偉啓曰。明日次對。兩司當爲進參。除在外疏批傳旨未下及引避退待外。未肅拜呈告人員。竝待開門牌招。何如。傳曰。允。
정조 5년
趙時偉。以兵嘗言啓曰。僉知中樞府事李慶遇。身病沈痼。勢難供職。呈狀乞遞。西樞難是閒局。不可一向虛帶。今姑改差。何如。傳曰。允。
정조 5년
又以訓鍊都監言啓曰。本局別將李仁秀。身病猝重。勢難察任。改差。何如。傳曰。允。